題永叔白兔同貢甫作
作者：劉敞
朝代：宋

paragraphs: 梁王兔園三百里，不聞有與雪霜比。
今公畜此安取之，瑩若寒玉無磷緇。
春秋書瑞不常有，歷年曠世曾一偶。
寧知彼非太陰魄，鳯凰麒麟亦郊藪。
周南之人公腹心，張罝肅肅横中林。
獻全不損一毫末，顧直肯計千鈞金。
雕籠密檻回君寵，初不驚人有時拱。
由來文采絕世必見羈，豈能隨衆碌碌自放原野爲。